정조 9년
持平白師謹疏曰。伏以。臣空疎巽軟。不合言責之實。已悉於前叨諫職之時。雖未蒙鐫改之恩。而想殿下亦有以俯燭矣。今者柏府新命。又下於千萬夢想之外。臣誠惝惶震越。莫省所以也。臣於是職。夫豈有一半分承膺之望。而義急沐浴。他不暇顧。章皇出肅。而因仍蹲冒。決無是理。且臣向伏見前正言臣李敏采疏本。則以前後臺臣之討逆不誠。縷縷論斥。臣亦前後屢忝臺閣者也。其不誠之罪。臣固有之。此亦臣難冒之一端也。玆陳短章。更暴裡懇。惟聖明俯垂諒察。特賜遞改。俾名器重而私分安焉。臣於乞免之章。不宜贅及他說。而愚忠所激。敢此附陳。惟殿下澄省焉。嗚呼。丙丁以後諸賊。罔非覆載難容之劇逆大憝。而懲討不嚴。義理漸晦。亂萌禍本。隱然自在。宗社之憂。神人之憤。愈久愈深。則爲今日殿下之臣子者。莫不爲之腐心而痛骨。明目而張膽。必欲討國賊而轉危爲安。復君讎而扶綱明義。蓋以不如是。則國不得爲國。人不得爲人故也。第緣臣等忱誠未孚。天心未回。式至今元惡假息於善土。梟種尙留於地上。而臺閣。惟傅生毛之故紙。殿下只下不允之例批。沐浴之義。抱耿耿而未伸。憂歎之心。積鬱鬱而莫舒。是固臣等不能碎首天陛。以死爭執之罪。而殿下。獨不念王章之不可不行。劇賊之不可不討也耶。噫。殿下好生之德。非不欽仰。如欲施之於窮天地亘萬古之窮凶極惡。則不但爲失之太寬而已。是豈所望於聖明者耶。伏願殿下。穆然深思。廓揮乾斷。合啓中諸賊。竝施當施之律。使義理明而亂逆懲焉。仍竊伏念殿下。聖姿天縱。睿學時敏。精究經傳。而義理淹貫乎天人。旁及子史。而治亂咸通於古今。臨御以來。操存一心。內無聲色之娛。外絶遊畋之樂。而宵旰一念。惟在斯民。凡係奠安之道。恤隱之方。靡不周察而軫念之。殿下圖治之心。可謂至矣盡矣。而獨怪夫治不徯志。化不從欲。殿下之飭勵雖勤。而臣工尙多偸惰之習。殿下之撫恤雖切。而民生猶有困悴之歎。是其故何在。臣愚死罪。竊以爲殿下。雖有憂勤惕勵之心。而猶或歉於大奮發而大振作也。臣之所謂奮發而振作者。亦非高遠難行之事也。惟在殿下一轉移之間。臣請條陳之。惟聖明垂察焉。蓋爲治之道。曰敷文德也。曰修武備也。曰立紀綱也。曰均賦稅也。曰節財用也。夫文之爲文。不但在於詞華技藝之末而已。德敎旁達。化理丕闡。禮樂文物。燦然俱備。然後方可謂敷文德也。此則三代之後。未有聞焉。苟非德如堯舜。道如文武。固難擬議。而惟我殿下。以不世出之聖。有大有爲之志。臨御之初。凡所以講究治道者。不遽下於三代聖君。而況又建置內閣。以基右文之治。勉勵賢關。克盡禮士之規。庶幾三代之治。不日可覩。而只緣聖志不能大奮。德敎不能大振。而歲月稍久。因循退托。殿下以遵守舊規爲美政。廟堂以期會文簿爲能事。上下悠悠。苟度時日。噫。殿下歷觀前史。三代後人君好學之篤。圖治之切。孰有如殿下者乎。假使好學如殿下。圖治如殿下。而致治如斯而已。則殿下亦必爲之掩卷而太息矣。今殿下。以可爲之聖。操可爲之權。而亦不爲之。則從今以往。更無望於三代之治也。是豈天之所以生聖之意乎。今之說者。或曰上雖有堯舜之君。而下無夔稷之臣。雖欲爲三代之治。不可得也。臣竊以爲不然也。今之承佐下風者。果無夔稷之賢。而苟使殿下。高着眼大着力。勿循故常。而必以三代爲法。毋安小康。而必以一變爲期。今日行一善政。明日袪一弊政。今日進一賢良。明日退一憸邪。勤勤做事。孜孜爲治。則凡百臣僚。亦將精白一心。共濟國事。毋復有恬嬉玩愒之習。此則惟在聖上勉强之如何耳。如此而臣工猶夫偸惰。民生猶夫困悴治理。猶止小康。則臣請伏妄言之誅矣。噫。臣之所期望於殿下者。不下於堯舜文武。而殿下之所自期。不過爲漢唐中主。此尤臣之不能無憾於天地之大也。伏願益奮聖志。益懋大德。典學則頻御經筵。而靡懈始終。求治則本諸心身。而廣推德敎。使一世於變。三代竝美焉。夫武備者。國之所重。而不可一日或弛者也。然而我朝昇平已久。軍制甚疎。各邑編伍。多擁虛簿。固已萬萬可悶。而至若軍器。則尤無可言。弓無弦而矢無羽者。間多有之。年久火藥。便成塵土。而不爲改擣者。亦或有之。八路之內。幾乎邑邑皆然。以如此之軍伍。以如彼之軍器。脫有緩急。則將何以禦之。臣每一念及。不覺凜然而心寒。雖以今春逆變言之。幸賴祖宗之默佑。消患於未發。得以晏然。而安知無意外之患。潛伏於冥冥耶。古人所以居安思危者。良以此也。然今欲使列邑軍器。責之以時月內一新。則抑反有騷撓之弊。而事亦難就。臣意。則限以三四年。使之徐徐措備。而務爲堅利。方伯帥臣。各別董飭。以之賞罰。朝家亦別遣繡衣而考閱之。則爲守令者。孰敢不殫竭而措辦也哉。第軍丁充額。最爲難救之弊。蓋列邑定役。名目多端。以其見在之民丁。無以排定。故逃老故之代。或至於經年未充。間亦有黃口兒弱充定之弊。此則自有朝禁。固當隨現重勘。而但其矯捄之道。則實無善策也。臣意則元軍闕額。先以他軍保及各樣名色中。不踰月日。卽爲充定移定之代。雖或徐遲代定。末爲不可。且各宮房山直名號。元無定數。雖見充於軍保者。或有移定之規。此固法外之法外。今若査減其山直額數。以充軍丁。則亦或爲矯弊之一端也。且馬軍之弊。尤難釐改。臣曾聞馬軍之無馬者。每當操鍊之時。或有貰立之患。今若使之勿論貧富。竝令責立。則貧殘之類。將何以措手也。此則各該守令。當擇其富實者充定馬軍。然後或可無是弊矣。軍伍旣整。兵器且精。然後除非大無之年。春秋操鍊。無或闕行。以習其坐作之法。擊刺之術焉。至於粮餉。則八路所在之穀。無論名色之如何。俱是緩急可用。則固宜務爲畜積。不可任其消縮。而最是西關兩道。朝家所宜尤加軫念處。而近年以來。凡有緊急之需。必皆取用於此。蓋以穀價之稍貴於他道故也。若此不已。則兩西之穀。其將盡消。豈非大可憂悶者乎。此後則朝家所需。取用於他道。而勿責於兩西焉。且念侍衛之臣。上自摠管。下至禁旅。所佩筒箇弓矢。只美觀瞻。全無實用。是豈侍衛之本意哉。今若一變前套。弓用角弓。矢用柳箭。則在觀瞻。不至甚陋。在實用。大有所益矣。伏願益奮聖志。留意戎政。勿以昇平而少忽焉。夫紀綱者。國之元氣也。國而無是。則上下之分亂矣。貴賤之序紊矣。雖有良法美制。而亦不可徒行。是故。古先哲王。必以立紀綱爲急務者。正以是也。然立紀綱之道。不可但以恩而立也。亦不可但以威而立也。必須先盡致治之要。法制之立而百姓信之。政令之出而百姓服焉。然後紀綱。始可以立也。顧今聖明在上。政無病民。役不煩民。民寒而憂之。民飢而哺之。抑可謂靡不用極。而奈之何人心不古。綱弛紐解。下以凌上。少而侮長者。不勝其多。而甚至於詬辱官長者有之。構誣訟官者有之。爭小利而輒事上言。非四件而無難擊錚。綱記之頹。未有甚於近日。伏願益奮聖志。務化民俗。凡於政令施措之間。使民心信服而畏忌。以立綱紀焉。夫賦稅者。國之大政也。賦稅之均不均。而百姓之困不困係焉。蓋均賦之道。在於量田。而量田之法。務盡公平。然後可無不均之患。一或不均。病民最深。田腴而賦輕。猶爲益下之政。田瘠而賦重。則年年納稅之際。其怨咨之心。當如何也。況復白地徵稅者乎。諸道量田。年數已久。或有古腴而今瘠者。或有古瘠而今腴者。以是之故。賦稅之法。從以不均。最是原春道。則尤有甚焉。臣未知朝家尺量。在於何時。而爲守令者。私自打量。隨意低仰。或數十年而一量之。或十餘年而一量之。不用他道續田隨起隨稅之例。一從打量時執卜而收賦。故雖薄薄田。而當年偶或起墾。則雖自翌年陳廢。樹木成林。而猶責賦稅。雖上上田。而當年偶或不墾。則雖自翌年耕種禾稼滿疇。而不收賦稅焉。賦稅之如此不均。古所未聞。而方伯守令。一無上聞而變通者。寧不慨然。伏願益奮聖志。務均田賦。下詢諸道方伯。擇其道內尤甚紊亂邑而改量之。原春道則盡爲打量。俾均賦稅焉。夫財用者。公私日用之所需也。天地之生財有恨。公私之需用無窮。以有恨之財應無窮之用。不有以節之。其何以繼之。噫。耗財之道非一。而奢侈爲甚。苟欲節用。先祛奢侈。然後可無耗財之患。今我殿下崇儉之德。可謂逈出百王。而奈之何度支之財。未當一歲之經用。太倉之粟。難排百官之班祿。以堂堂千乘之國。而左右推移。苟且艱辛。昨今數年。雖或諉之以蠲減之多。而一値凶歉。遽爾如是。則將何以致漢家紅腐之盛也。臣恐殿下。未能盡大學絜矩之義。而有司之費。猶未免濫觴之患也。不然。寧有是也。矧今侈靡之風。日益熾盛。搢紳士夫之家。一婚姻之需。一髢髫之費。殆近中人數家之産。其外凡節。莫不稱是。富者。爭而效之。貧者。企而及之。競尙華美。習俗日壞。上行下效。閭巷亦然。衣服飮食。全無限制。噫。文章。所以表貴賤。而今之厮隷卒伍之私自出入也。必用士夫之服着。而路上相逢。皆稱兩班。人之見之者。孰能辨其貴與賤哉。此風不改。則財安得不竭。人安得不貧。伏願益奮聖志。務節財用。欲革侈風。則殿下以禮導之而薰陶焉。欲存等威。則殿下嚴立科條而痛禁焉。俾公私之財。得以裕足焉。噫。今臣所言。雖是陳腐。而苟殿下。洗滌循常守舊之習。奮發草弊圖新之志。必期致世如三代之隆。則以殿下聰明睿智之資。何憂乎治理之不如古也。伏望聖明。勿以人微而廢言。留心澄察焉。臣於近日李復初家事。有不勝萬萬駭歎者。蓋我東士夫家。男子以義齊家。婦女以禮持身。一或隳壞。則駸駸入於夷狄禽獸之域矣。今夫閔女之事。雖未知其間委折之如何。而要之出門而屢宿於他家則明矣。其爲係倫綱而關風化大矣。此而尋常置之。使與之夫婦如初。則決非朝家所以勵世敎敦風化之道也。臣謂李復初。施以不齊家之罪。閔女則使之離異於夫家。以爲士夫保家法崇禮義之方。斷不可已也。答曰。省疏具悉。諸條當留意。可以稟處者。各令攸司回啓。李復初事。朝家處分。但循常憲。爾言旣如此。更令該曹復初等勘律。詳考可據文跡後。分等稟處。爾其勿辭察職。